Fis-8 ta' Diċembru 2017, il-Kunsill qabel dwar approċċ ġenerali dwar l-abbozz ta' regolament dwar ir-rikonoxximent reċiproku ta' ordnijiet ta' ffriżar u ta' konfiska. Abbażi ta' dan il-mandat, il-presidenza ser tkun tista tibda negozjati mal-Parlament Ewropew. L-abbozz ta' leġislazzjoni għandu l-għan li jagħmel l-UE aktar sikura. L-iffriżar u l-konfiska effettivi ta' assi miksuba permezz ta' attività kriminali huma miżura importanti għall-ġlieda kontra l-finanzjament tal-kriminalità, inkluż it-terroriżmu. Huwa importanti ħafna li jiġi żgurat li "il-kriminalità ma tirrendix". Bit-titjib tar-rikonoxximent reċiproku ta' ordnijiet ta' ffriżar u ta' konfiska nistgħu naġixxu b'aktar ħeffa u nċaħħdu lill-kriminali mill-fondi tagħhom ikunu fejn ikunu fl-UE. Dan jgħinna nżommu l-fondi milli jintużaw għall-finanzjament ta' attivitajiet kriminali ġodda, inkluż it-terroriżmu. Urmas Reinsalu, Ministru Estonjan għall-Ġustizzja Xi elementi ewlenin tal-abbozz ta' leġislazzjoni kif jinsab fl-approċċ ġenerali tal-Kunsill jinkludu: Il-leġislazzjoni tal-iffriżar u tal-konfiska permezz ta' regolament uniku, li huwa direttament applikabbli fl-istati membri. Dan ser isolvi l-kwistjonijiet marbutin mal-implimentazzjoni tal-istrumenti eżistenti, li wasslu għal rikonoxximent reċiproku insuffiċjenti. Il-kopertura ta' ambitu usa' ta' tipi ta' konfiska bħall-konfiska mhux ibbażata fuq kundanna, inkluż ċerti sistemi ta' konfiska preventiva, dment li jkun hemm rabta ma' reat kriminali. L-istandardizzazzjoni tad-dokumenti u tal-proċeduri, li ser ittejjeb il-ħeffa u l-effiċjenza tal-ordnijiet ta' ffriżar u ta' konfiska. Li jkun żgurat ir-rispett tad-drittijiet tal-vittmi għall-kumpens u r-restituzzjoni f'każijiet transfruntieri. Il-Kummissjoni Ewropea ppreżentat proposta dwar ir-rikonoxximent reċiproku ta' ordnijiet ta' ffriżar u ta' konfiska fil-21 ta' Diċembru 2016. Din hija parti mill-pjan ta' azzjoni tal-Kummissjoni ppreżentat fi Frar 2016 biex issaħħaħ il-ġlieda kontra l-finanzjament tat-terroriżmu. Regolament dwar ir-rikonoxximent reċiproku ta' ordnijiet ta' ffriżar u ta' konfiska - approċċ ġenerali Regolament dwar ir-rikonoxximent reċiproku ta' ordnijiet ta' ffriżar u ta' konfiska (ċertifikati) - approċċ ġenerali Ara l-paġna tal-laqgħa